Ana Karenina (2012 filmas)

Ana Karenina () – 2012 m. D. Britanijos meninis filmas, kostiuminė istorinė drama. Režisierius Joe Wright, Anos Kareninos vaidmenyje − Keira Knightley. Filmas laimėjo 2013 m. BAFTA ir Oskarų apdovanojimus už geriausius sceninius kostiumus.

Filmas yra rusų rašytojo Levo Tolstojaus romano „Ana Karenina“, publikuoto 1875−1877 m., ekranizacija. Jame pasakojama apie tragišką XIX a. pabaigos Rusijos imperijos aukštuomenės damos Anos Kareninos likimą, po to kai visuomenė ir vyras atstūmė ją dėl nesantuokinių ryšių.

 Apie filmą 

„Ana Karenina“ yra kostiuminė drama. Didesnioji dalis veiksmo filmuota „Shepperton Studios“ Londono apylinkėse esančio apleisto teatro scenoje. Filme neslepiamas teatrinis pastatymas − dekoracijos ir pasikartojanti aplinka, skirta vaizduoti visiškai skirtingas vietas. Veiksmas vyksta Maskvoje, Sankt Peterburge, gamtoje. Vaizduojamas aukštuomenės balius, smuklė, valdininko kontora ir kitos vietos. Filmą pastatė „Working Title Films“ kino kompanija.

Filmo režisierius − Joe Wright. Šis filmas tapo trečiuoju režisieriaus bendradarbiavimu su aktore Keira Knightley. Filmo muziką sukūrė Oskarą laimėjęs italų kompozitorius Dario Marianelli. Filmo kūrimo komanda tarptautinė – be britų, jame pasirodė švedė aktorė Alicia Vikander, airis Domhnall Gleeson. Filmas pristatytas JK kino teatruose 2012 m. rugsėjo 7 d., JAV − 2012 m. lapkričio 9 d., Lietuvoje − 2013 m. vasario 8 d. 

Filmas susilaukė nuosaikaus kritikų įvertinimo: allmovie.com tinklalapyje vertinamas 3 iš 5 „žvaigždučių“, tiek pat įvertino „The Guardian“ ir „Daily Mail“ apžvalgininkai. Metacritic.com tinklalapis, susumavęs 41 recenziją, įvertino 63 balais iš 100.

 Aktoriai 
 Aktorius – filmo veikėjas
 Keira Knightley – Ana Karenina, ministro Karenino žmona
 Jude Law – Aleksejus Kareninas, Rusijos imperijos ministras
 Aaron Taylor-Johnson – grafas Aleksejus Vronskis, kavalerijos karininkas
 Matthew Macfadyen – princas Stepanas „Stiva“ Oblonskis, Anos Kareninos brolis
 Kelly Macdonald − princesė Doli, Stepano Oblonskio žmona
 Domhnall Gleeson – Konstantinas Levinas, Stepano Oblonskio draugas, provincijos žemvaldys
 Alicia Vikander – princesė Kiti, jaunesnioji princesės Doli sesuo
 Olivia Williams – grafienė Vronskaja, grafo Vronskio motina
 Ruth Wilson – princesė Betsi, grafo Vronskio giminaitė ir Anos Kareninos draugė
ir kiti.

 Siužetas 

Maskvoje princesė Doli, penkių vaikų motina, pastebi vyro Stepano Oblonskio nesantuokinius ryšius su jos vaikų aukle. Pora susipyksta ir Stepanas laišku pakviečia savo seserį iš Sankt Peterburgo Aną Kareniną, kad ši atvykusi įkalbėtų Doli susitaikyti. Tuo tarpu Oblonskio draugas, provincijos dvarininkas Konstantinas Levinas tikisi laimėti Doli sesers princesės Kiti ranką. Ana Karenina yra ištekėjusi už nemylimo, apie 20 metų vyresnio, valstybės ministro Aleksejaus Karenino, su kuriuo augina sūnų Seriožą. Pakeliui į Maskvą Ana traukinyje susipažįsta su grafiene Vronskaja. Sustojus traukiniui Maskvos perone Ana susitinka savo brolį Oblonskį ir Vronskajos sūnų grafą Aleksejų Vronskį. Tuo metu stotyje įvyksta nelaimė − neturtingas ir didelės šeimos neišgalintis išlaikyti geležinkelio darbininkas puola po pajudėjusio traukinio ratais. Grafas Vronskis įduoda pinigų kitam geležinkelio darbuotojui, kad tas juos perduotų nelaimėlio šeimai. Ana Karenina pajunta, kad jai širdyje suvirpa simpatija jaunajam grafui. Galbūt tai meilė, o gal tik nuodėmė …

 Apdovanojimai ir nominacijos 
Svarbesni apdovanojimai ir nominacijos:

 Apdovanojimai ir nominacijos Apdovanojimas Kategorija Nominuota Rezultatas2013 m. BAFTA apdovanojimai Geriausias britų filmas Nominuota Geriausia muzika Dario Marianelli Nominuota Geriausia kinematografija Seamus McGarvey Nominuota Geriausias grimas Ivana Primorac Nominuota Geriausias kostiumų dizainas Jacqueline Durran Laimėjo Geriausias menininis apipavidalinimas Sarah Greenwood, Katie Spencer Nominuota 2013 m. Auksinis gaublys Geriausia muzika Dario Marianelli Nominuota2013 m. Oskarai Geriausia muzika Dario Marianelli Nominuota Geriausia kinematografija Seamus McGarvey Nominuota Geriausias menininis apipavidalinimas Sarah Greenwood, Katie Spencer Nominuota Geriausias kostiumų dizainas Jacqueline Durran Laimėjo

 Filmo reviu nuorodos 

 „The Guardian“ reviu (anglų k.)
 „The Observer“ reviu (anglų k.)
 „The New York Times“ reviu (anglų k.)
 „Daily Mail“ reviu (anglų k.)
 Allmovie.com reviu (anglų k.)

 Išnašos 

Kategorija:Jungtinės Karalystės filmai
Kategorija:2012 filmai
Kategorija:Dramos
Kategorija:Romantiniai filmai